ས་ཀྱིས༔བཞེས་ལ་རྡོ་རྗེའི་སློབ་མ་འདིར༔ལུས་དང་གྲིབ་མའི་ཚུལ་བཞིན་དུ༔འཁོར་ཞིང་འགྲོགས་ནས་རབ་འབྱམས་ཀྱི༔ཕྲིན་ལས་གང་བརྩམ་ཡོངས་འགྲུབ་མཛོད༔བཀའ་བསྒོ་ཡིན་ནོ་བཀའ་མ་བཅག༔དམ་ཚིག་ཡིན་ནོ་དམ་མ་ཉམས༔ཞེས་ལྷ་མི་གཉིས་ཀྱིས་མནའ་བོར་བར་བསམ་ལ་སློབ་མ་ལ་དམ་ཆུ་བླུད༔གཏོར་མ་ལ་བྲན་ཏེ༔ས་མ་ཡ་ན་ར་ཀན༔ཞེས་དམ་ཆུ་དེ་སྙིང་གི་དཀྱིལ་དུ་སོང་ནས་ངོ་བོ་ཁྲོ་བོ་རྡོ་རྗེ་གནོད་སྦྱིན་ལ་རྣམ་པ་གནམ་ལྕགས་ཀྱི་རྡོ་རྗེ་རྩེ་ལྔ་རྭ་གདེངས་པ་ཞིག་ཏུ་གྱུར་པའི་ལྟེ་བར་དོན་དམ་བྱང་ཆུབ་སེམས་ཀྱི་ངོ་བོ་ཐིག་ལེ་ཁ་དོག་ལྔ་ལྡན་ཧཱུྃ་གིས་མཚན་པ་ཞིག་ཏུ་གྱུར་ཏེ་དམ་ཚིག་གཉན་པོའི་སྲོག་ཐོབ་པར་བསྒོམ༔སློབ་མའི་ཕུང་ཁམས་སྐྱེ་མཆེད་བདག་འཛིན་གཉིས་སྣང་གི་ཆོས་ཐམས་ཅད་དང་བཅས་པ་འཇའ་ཚོན་ནམ་མཁའ་ལ་ཞིག་པ་ལྟར་སྟོང་ཉིད་སྤྲོས་མཐའ་དང་བྲལ་བའི་ངང་དུ་ཞིག་པར་བསམ༔སྟོང་པའི་དབྱིངས་ལས་མཁའ་ལ་འཇའ་ཚོན་ཤར་བ་བཞིན་དུ་པད་མ་དང་ཉི་མ་རཱུ་ཏྲ་ཕོ་མོ་བསྣོལ་བའི་སྟེང་དུ༔སློབ་མའི་རིག་པ་རྒྱུའི་ས་བོན་ཧཱུྃ་ཡིག་མཐིང་ནག་ཡེ་ཤེས་ཀྱི་མེ་འབར་བ་རེ་རེ་ཡོངས་སུ་གྱུར་པ་ལས༔གསང་བདག་རྡོ་རྗེ་གཏུམ་པོའི་སྐུ༔སྐུ་མདོག་མཐིང་ནག་ཆར་སྤྲིན་མདོག༔ཞལ་གདངས་ལྗགས་འདྲིལ་མཆེ་བ་གཙིགས༔ཁྲོ་གཉེར་སྡུད་ཅིང་རབ་ཁྲོས་ཞལ༔སྤྱན་གསུམ་སྡང་མིག་གཡོ་ཞིང་འཁྲུགས༔སྨ་ར་སྨིན་མར་མེ་སྟག་འཕྲོ༔དབུ་སྐྲ་ཁམ་ནག་གྱེན་དུ་བརྫེས༔ཐོད་སྐམ་དབུ་རྒྱན་ཅོད་པན་མཛེས༔ཕྱག་གཡས་གནམ་ལྕགས་རྡོ་རྗེ་ཕྱར༔གཡོན་པས་སྡིགས་མཛུབ་སྦྲུལ་ཞགས་བསྣམས༔ཞབས་གཉིས་གྱད་ཀྱི་འདོར་སྟབས་བསྒྲད༔སྡེ་བརྒྱད་ཕོ་མོའི་སྤྱི་ནས་གནོན༔དུར་ཁྲོད་ཆས་རྫོགས་མེ་དཔུང་འབར༔ནམ་མཁར་སྤྲུལ་པའི་ཁྱུང་གིས་བརྒྱན༔འཁོར་འདས་སྤྱི་དཔལ་ཆེན་པོར་བསྐྱེད༔སྤྱི་བོར་ཨོཾ་དང་མགྲིན་པར་ཨཱཿཐུགས་ཀའི་ཧཱུྃ་ལས་འོད་འཕྲོས་པས༔སྐུ་གསུམ་རྒྱལ་བ་རྟེན་བརྟེན་པ༔སྤྱན་དྲངས་གཉིས་མེད་རོ་གཅིག་རོལ༔དེ་ནས་རོལ་མོ་འཁྲོལ་ཞིང་སྤྱན་འདྲེན་པ་ནི༔ཧཱུྃ༔འོག་མིན་བདེ་ཆེན་ལྕང་ལོ་ཅན༔ལྷུན་གྲུབ་རོལ་པའི་དཀྱིལ་འཁོར་ནས༔ཀུན་བཟང་རྡོར་འཆང་རྡོ་རྗེ་ཅན༔སྒྱུ་འཕྲུལ་རོལ་པའི་དཀྱིལ་འཁོར་ལྷ༔ཆོས་ཀྱི་དབྱིངས་ནས་སྐུར་བཞེངས་ལ༔སྐད་ཅིག་གནས་འདིར་གཤེགས་སུ་གསོལ༔སྐད་ཅིག་གནས་འདིར་གཤེགས་ནས་ཀྱང་༔ཡེ་ཤེས་རྡོ་རྗེའི་སྐུ་གསུང་ཐུགས༔དམ་ཚིག་ཆེན་པོའི་གདན་ལ་བཞུགས༔བྱང་ཆུབ་བར་དུ་བརྟན་བཞུགས་གསོལ༔ཨོཾ་ཨཱཿཧཱུྃ༔སརྦ་དྷརྨ་ཀཱ་ཡ་སམྦྷོ་ཀཱ་ཡ་ནིརྨ་ཀཱ་ཡ་གུ་རུ་དྷེ་ཝ་ཌཱ་ཀི་ནཱི་སརྦ་ས་མ་ཡ་ཛ་ཛཿཨ་ཝེ་ཤ་ཡ་ཨ་ཨ༔ཞེས་ལན་གསུམ་གྱིས་དབབ༔ཏིཥྛ་བཛྲ་གྱིས་བརྟན་པར་བྱ༔དེ་ནས་ངོ་སྤྲད་པ་ལ༔ཧཱུྃ༔ཆོས་ཉིད་ཞེ་སྡང་རྡོ་རྗེ་ནི༔ལྷན་ཅིག་སྐྱེས་པའི་ཡེ་ཤེས་ལྷ༔གཉིས་སྣང་རཱུ་ཏྲ་བསྒྲལ་བའི་ཕྱིར༔དྲེགས་པ་ཕོ་མོ་རྩལ་དུ་ཤར༔རང་སྣང་རང་དབང་བསྒྱུར་བ་ལ༔འཁོར་འདས་གཉིས་ཀྱི་སྲོག་དབང་ཐོབ༔བསྐུལ་ཐོབ་བྲལ་བའི་དབང་རྫོགས་སོ༔ཛྙཱ་ན་ཙཀྲ་བཛྲ་ཨ་བྷི་ཥིཉྩ་ཧཱུྃ༔དེ་ནས་དྲེགས་པ་དགུའི་དབང་བསྐུར་བ་ནི༔དཔལ་མགོན་ལེགས་ལྡན་ནག་པོའི་སྐུ་ཐོགས་ལ༔ཧཱུྃ༔གནས་ལུགས་གཞི་ཡི་ཧེ་རུ་ཀ༔བདག་ལྟའི་རཱུ་ཏྲའི་གཤེད་དུ་ཤར༔སྐལ་ལྡན་ཁྱོད་ལ་དབང་བསྐུར་བས༔དྲེགས་པའི་སྐུ་ལ་དབང་ཐོབ་ཤོག༔ཨོཾ་ཤྲཱི་མ་ཧཱ་ཀཱ་ལ་ཧཱུྃ་ཕཊ༔ཀཱ་ཡ་ཨ་བྷི་ཥིཉྩ་ཨོཾ༔དེ་ནས་ཞིང་སྐྱོང་ཡབ་ཡུམ་གྱི་སྐུ་གཏད་ལ༔ཧཱུྃ༔སྤྱི་དཔལ་ཆེ་མཆོག་ཧེ་རུ་ཀས༔མི་སྲུན་གདུག་པ་འདུལ་བའི་ཕྱིར༔དྲག་ཤུལ་འབར་བའི་སྐུར་སྟོན་པ༔ཞིང་སྐྱོང་ཡབ་ཡུམ་དབང་བསྐུར་བས༔དྲེགས་པའི་སྐུ་ལ་དབང་ཐོབ་ཤོག༔སིང་ཧ་མུ་ཁ་སི་ན་ར་མ་ཀཱ་ཡ་ཨ་བྷི་ཥིཉྩ་ཨོཾ༔དེ་ནས་གཟའ་མཆོག་ཆེན་པོའི་སྐུ་གཏད་ལ༔ཧཱུྃ༔ཆོས་ཀྱི་དབྱིངས་ལས་མ་གཡོས་ཀྱང་༔ཐབས་ཀྱིས་གདུག་པ་འདུལ་བའི་ཕྱིར༔ཞིང་བཅུའི་སྲོག་གི་གཤེད་དུ་ཤར༔གཟའ་མཆོག་ཆེན་པོའི་དབང་བསྐུར་བས༔གཟའ་བརྒྱད་སྐུ་ལ་དབང་ཐོབ་ཤོག༔ཧྲཱི་ཏྲི་རཀྴ་རཱ་ཧུ་ལ་ཀཱ་ཡ་ཨ་བྷི་ཥིཉྩ་ཨོཾ༔དེ་ནས་གནོད་སྦྱིན་ཤན་པ་ཡབ་ཡུམ་གྱི་སྐུ་གཏད་ལ༔ཧཱུྃ༔པདྨ་དབང་གི་དཀྱིལ་འཁོར་ལྷ༔དབང་བསྒྱུར་འབར་བའི་སྐུར་བཞེངས་པ༔གནོད་སྦྱིན་ཤན་པ་འཁོར་བཅས་ཀྱི༔སྐུ་ལ་དབང་བསྒྱུར་དབང་ཐོབ་ཤོག༔ཨེ་ཧེ་དམའ་རུ་རྩེ་གུ་ཎ་ཧྲཱིཿཏྲི་ཀཱ་ཡ་ཨ་བྷི་ཥིཉྩ་ཨོཾ༔དེ་ནས་ཨེ་ཀ་ཙ་ཏིའི་སྐུ་གཏད་ལ༔ཧཱུྃ༔ཀུན་ཏུ་བཟང་མོ་དབྱིངས་ཀྱི་ཡུམ༔འཁོར་འདས་ཡོངས་ཀྱི་སྤྱི་རྗེ་མོ༔ཨེ་ཀ་ཙ་ཏིའི་དབང་བསྐུར་རོ༔མ་མོ་རབ་འབྱམས་དབང་ཐོབ་ཤོག༔མ་མ་ཨེ་ཀ་ཙ་ཏི་ཀཱ་ཡ་ཨ་བྷི་ཥིཉྩ་ཨོཾ༔དེ་ནས་ཆོས་རྒྱལ་ཆེན་པོའི་སྐུ་གཏད་ལ༔ཧཱུྃ༔རྟ་མཆོག་རོལ་པའི་ཕྲིན་ལས་གར༔དྲེགས་པ་ཟིལ་གནོན་རབ་འཇིགས་སྐུ༔ཆོས་རྒྱལ་ཆེན་པོའི་དབང་བསྐུར་བས༔རྒྱལ་ཆེན་སྐུ་ཡི་དབང་ཐོབ་ཤོག༔རཱ་ཙ་ཀིང་ཀ་ར་ཀཱ་ཡ་ཨ་བྷི་ཥིཉྩ་ཨོཾ༔དེ་ནས་ལྷ་ཆེན་དབང་ཕྱུག་ཆེན་པོའི་སྐུ་གཏད་ལ༔ཧཱུྃ༔འཕགས་མཆོག་ཐུགས་རྗེ་ཆེན་པོ་ཡིས༔ཁམས་གསུམ་དབང་སྡུད་སྐུར་སྟོན་པ༔དབང་ཕྱུག་ཡབ་ཡུམ་དབང་བསྐུར་བས༔ལྷ་རྒྱལ་སྐུ་ཡི་དབང་ཐོབ་ཤོག༔ཨོཾ་མ་ཧཱ་དཱེ་ཝ་ཧཱུྃ༔ཨུ་མ་དཱེ་ཝི་ཧྲཱིཾ་ཀཱ་ཡ་ཨ་བྷི་ཥིཉྩ་ཨོཾ༔དེ་ནས་དམ་ཅན་སྐྱེས་བུ་ཆེན་པོའི་སྐུ་གཏད་ལ༔ཧཱུྃ༔གསང་བདག་རྡོ་རྗེ་གཏུམ་པོ་ཡིས༔ཞིང་བཅུ་འདུལ་བའི་སྐུར་སྟོན་པ༔དམ་ཅན་རྡོ་རྗེ་ལེགས་པ་ཡི༔སྐུ་ལ་དབང་བསྒྱུར་དབང་ཐོབ་ཤོག༔བཛྲ་ས་དྷུ་ས་མ་ཡ་ཀཱ་ཡ་ཨ་བྷི་ཥིཉྩ་ཨོཾ༔དེ་ནས་རྒྱལ་པོ་རྣམ་ཐོས་སྲས་ཀྱི་སྐུ་གཏད་ལ༔ཧཱུྃ༔ཆོས་སྐྱོང་རྒྱལ་པོ་རྣམ་ཐོས་སྲས༔གནོད་སྦྱིན་ནོར་ལྷ་ཀུན་གྱི་བདག༔གཏེར་བདག་ཆེན་པོའི་དབང་བསྐུར་བས༔སྐུ་ལ་དབང་བསྒྱུར་དབང་ཐོབ་ཤོག༔བཻ་ཤྲ་མ་ཎ་ཀཱ་ཡ་ཨ་བྷི་ཥིཉྩ་ཨོཾ༔དེ་ནས་དྲག་པོའི་གད་མོ་བཅུ་གཉིས་ཀྱི་ཡི་གེ་གཏད་ལ༔ཧཱུྃ༔དྲག་པོ་ཆེན་པོ་དྲག་ཤུལ་གྱི༔གསུང་གི་ང་རོ་ཡི་གེ་ཧྲཱིཿསྐལ་ལྡན་བུ་ལ་དབང་བསྐུར་བས༔བཀའ་སྲུང་དྲེགས་པ་སྡེ་དགུ་ཡི༔གསུང་ལ་དབང་བསྒྱུར་དབང་ཐོབ་ཤོག༔སརྦ་དྷརྨ་པཱ་ལ་ཀྵེ་ཊ་པཱ་ལ་ལོ་ཀ་པཱ་ལ་ཝཱཀ་ཨ་བྷི་ཥིཉྩ་ཨཱཿདེ་ནས་སྲོག་གི་ཡི་གེ་རྣམས་གཏད་ལ༔ཧོཿཡེ་ཤེས་སྒྱུ་འཕྲུལ་རོལ་པའི་རྩལ༔དྲེགས་པའི་སྲོག་གི་ཡི་གེར་ཤར༔སྐལ་ལྡན་བུ་ལ་དབང་བསྐུར་བས༔བཀའ་སྲུང་དྲེགས་པ་སྡེ་དགུ་དང་༔བཀའ་སྡོད་བྲན་འབངས་བཅས་པ་ཡི༔སྲོག་ལ་དབང་བསྒྱུར་དབང་ཐོབ་ཤོག༔ཨོཾ་ཤྲཱི་མ་ཧཱ་ཀཱ་ལ་ཧཱུྃ་ཕཊ༔སིང་ཧ་མུ་ཁ་སི་ན་ར་མ་རཀྴ་རཱ་ཧུ་ལ་དམའ་རུ་རྩེ་ཨེ་ཀ་ཙ་ཏི་རཱ་ཙ་ཀིང་ཀ་ར་མ་ཧཱ་དཱེ་ཝ་བཛྲ་ས་དྷུ་བཻ་ཤྲ་མ་ཎ་སརྦ་ས་པ་རི་ཝཱ་ར་ཙིཏྟ་ཨ་བྷི་ཥིཉྩ་ཧཱུྃ༔དེ་ནས་རྡོ་རྗེ་ཐོགས་ལ༔ཧཱུྃ༔དུས་གསུམ་རྒྱལ་བ་ཐམས་ཅད་ཀྱི༔ཕྲིན་ལས་ལས་ཀྱི་ཕོ་ཉ་བ༔བཀའ་སྲུང་དྲེགས་པ་སྡེ་དགུ་ཡི༔ཐུགས་ཀྱི་རྡོ་རྗེ་འདི་གཏད་པས༔ཐུགས་ལ་དབང་བསྒྱུར་དབང་ཐོབ་ཤོག༔སརྦ་དྷརྨ་པཱ་ལ་ཀྵེ་ཊ་པཱ་ལ་ལོ་ཀ་པཱ་ལ་སརྦ་ཙིཏྟ་ཨ་བྷི་ཥིཉྩ་ཧཱུྃ༔དེ་ནས་བཀའ་སྲུང་དྲེགས་པའི་ཚོགས་དེ་དག་ལུས་དང་གྲིབ་མའི་ཚུལ་དུ་དབྱེར་མེད་རོ་གཅིག་ཏུ་སློབ་མ་དང་གཉིས་མེད་དུ་གྱུར་པར་བསམ༔དེ་ནས་སློབ་མ་དེ་བཀའ་སྲུང་དྲེགས་པ་ཡོངས་འདུས་ཀྱི་ངོ་བོར་དམིགས་ལ༔ཧཱུྃ༔དྲེགས་པ་སྤྱི་དཔལ་ཆེན་པོ་ལ༔ཐལ་ཆེན་ཚོམ་བུ་འདི་གཏད་པས༔ཁམས་གསུམ་དབང་དུ་སྡུད་པར་ཤོག༔རཀྟའི་ཐིག་ལེ་འདི་བྱུག་པས༔ཁྲག་འཐུང་དཔལ་གྱི་དབང་ཐོབ་ཤོག༔ཞག་གི་ཟོ་རིས་འདི་བྱུག་པས༔ཞིང་བཅུ་ཡོངས་སྒྲོལ་དབང་ཐོབ་ཤོག༔གླང་ཆེན་ཀོ་རློན་འདི་བསྐོན་པས༔དྲེགས་པ་ཡོངས་ཀྱི་མཐུ་ཐོབ་ཤོག༔མི་ལྤགས་གཡང་གཞི་འདི་གཏད་པས༔སྲིད་གསུམ་ཟིལ་གནོན་དབང་ཐོབ་ཤོག༔སྟག་ལྤགས་ཤམ་ཐབས་འདི་གསོལ་བས༔དྲག་ཤུལ་སྟོབས་རྩལ་དབང་ཐོབ་ཤོག༔ཐོད་ཕྲེང་ཚར་གསུམ་འདི་གཏད་པས༔ཁམས་གསུམ་དབང་བསྒྱུར་དབང་ཐོབ་ཤོག༔སྤྲུལ་གྱི་ཆུན་པོ་འདི་གཏད་པས༔མངོན་སྤྱོད་ལས་ཀྱི་དབང་ཐོབ་ཤོག༔ཅེས་དུར་ཁྲོད་ཀྱི་ཆས་བརྒྱད་གསོལ་བས་ཁམས་གསུམ་ལས་རྣམ་པར་རྒྱལ་ཞིང་དུས་གསུམ་གྱི་རྒྱལ་བ་ཐམས་ཅད་ཀྱི་མཐུ་ནུས་རྫོགས་པའི་ཧེ་རུ་ཀ་དངོས་སུ་གྱུར་པར་བསྒོམ༔དེ་ནས་བྲུབ་ཁུང་དང་ལིང་ག་ཐོགས་ཏེ༔འགུག་གཞུག་ལན་གསུམ་བྱས་ལ༔ཧཱུྃ༔གཟུང་དང་འཛིན་པའི་རྒྱུས་བསྐྱེད་པའི༔བསྟན་པའི་རཱུ་ཏྲ་ཞིང་བཅུའི་བདུད༔མ་ལུས་ཁྱོད་ལ་གཏད་པ་ཡིས༔མི་འགྱང་མྱུར་སྒྲོལ་དབང་ཐོབ་ཤོག༔སརྦ་ཤ་ཏྲུཾ་མཱ་ར་ཡ་ཨ་བྷི་ཥིཉྩ་ཧཱུྃ༔དེ་ནས་བསྒྲལ་ཆས་ཕུར་མཚོན་ཐོགས་ལ༔ཧཱུྃ༔ཞིང་བཅུ་རཱུ་ཏྲ་བསྒྲལ་བའི་ཆས༔ཕུར་ཉུང་ཁྲག་མཚེ་དུག་གི་མདའ༔རྡོ་དང་དཔལ་གྱི་གཏོར་མ་འདི༔སྐལ་ལྡན་ཁྱོད་ཀྱི་ལག་ཏུ་གཏད༔དགྲ་བགེགས་བསྒྲལ་འདྲེན་དབང་ཐོབ་ཤོག༔སརྦ་ཀརྨ་ཨ་བྷི་ཥིཉྩ་ཧཱུྃ༔དེ་ནས་གཏོར་མ་ལྷ་ཚོགས་དངོས་སུ་གསལ་ཏེ་ཐོགས་ལ༔ཧཱུྃ༔རྒྱུ་རྐྱེན་རྟེན་འབྲེལ་ཕུན་ཚོགས་པའི༔འདོད་འབྱུང་དཔལ་གྱི་གཏོར་མ་འདི༔སྐལ་ལྡན་ཁྱོད་ལ་གཏད་པ་ཡིས༔སྲིད་པ་ཕོ་རྒྱུད་ཐམས་ཅད་དང་༔མ་མོ་མོ་རྒྱུད་སྲུང་མའི་ཚོགས༔མགོན་པོ་ཡོངས་དང་དེ་ཡི་འཁོར༔ཕྱི་ནང་གསང་བ་ཡང་གསང་དང་༔མཆོག་དང་སྤྲུལ་པའི་ལྷ་མ་སྲིན༔དྲེགས་པ་སྡེ་བརྒྱད་མ་ལུས་པའི༔སྐུ་གསུང་ཐུགས་ཡོན་ཕྲིན་ལས་དང་༔སྲོག་ལ་དབང་བསྒྱུར་དབང་ཐོབ་ཤོག༔སརྦ་མ་ཧཱ་ཀཱ་ལ་སརྦ་དྷརྨ་པཱ་ལ་སརྦ་ཀྵེ་ཊ་པཱ་ལ་སརྦ་ལོ་ཀ་པཱ་ལ་མ་བྷྱོ་ཛ་ཧྲཱིཾ་ཨཿཡཿམཿདུཿརུཿཙཿཤཿནཿསརྦ་ཀཱ་ཡ་ཝཱཀ་ཙིཏྟ་ཨ་བྷི་ཥིཉྩ་ཨོཾ༔ཨ་བྷི་ཥིཉྩ་ཨཱཿཨ་བྷི་ཥིཉྩ་ཧཱུྃ༔ཨ་བྷི་ཥིཉྩ་སྭཱ༔ཨ་བྷི་ཥིཉྩ་ཧཱ༔སློབ་མ་དྲེགས་པ་ཡོངས་འདུས་ཀྱི་བདག་ཉིད་དུ་གསལ་བ་ལ༔གཏོར་མ་དྲེགས་པའི་དཀྱིལ་འཁོར་རྟེན་དང་བརྟེན་པར་བཅས་བ་རུ་བསྒོམ་པ་སློབ་མའི་སྤྱི་བོ་ནས་ཐིམ་པས་དྲེགས་པ་ཡོངས་ཀྱི་སྲོག་དབང་ཐོབ་ཅིང་མཆོག་ཐུན་མོང་གཉིས་ཀྱི་དངོས་གྲུབ་ལ་དབང་འབྱོར་བའི་སྐལ་བ་ཐོབ་པར་བསམ༔ན་མོ༔དཀོན་མཆོག་གསུམ་དང་རྩ་གསུམ་ཆོས་སྐྱོང་སྲུང་མའི་བདེན་པ་དང་༔དོན་དམ་ཆོས་ཉིད་ངོ་བོ་གདོད་ནས་དག་པའི་བདེན་པ་དང་༔ཀུན་རྫོབ་རྒྱུ་འབྲས་བསླུ་བ་མེད་པ་རྟེན་འབྲེལ་ཟབ་མོའི་བདེན་པའི་མཐུས༔དཔལ་ཡེ་ཤེས་མགོན་པོ་ལེགས་ལྡན་ལ་སོགས་པའི་ཡེ་ཤེས་ཀྱི་མགོན་པོ་ཐམས་ཅད་དང་བདུད་མགོན་སེང་གདོང་ཡབ་ཡུམ་གཟའ་བདུད་དུག་གི་སྤུ་གྲི་གནོད་སྦྱིན་ཤན་པ་དམར་ནག་སྔགས་སྲུང་ཨེ་ཀ་ཙ་ཏི་རྒྱལ་པོ་ཆེན་པོ་བེ་ཧ་ར་ལྷ་ཆེན་དབང་ཕྱུག་ཆེན་པོ་དམ་ཅན་རྡོ་རྗེ་ལེགས་པ་གནོད་སྦྱིན་རྒྱལ་པོ་རྣམ་ཐོས་སྲས་ལ་སོགས་པའི་བཀའ་སྲུང་དྲེགས་པ་སྡེ་དགུ་འཁོར་དང་ཡང་འཁོར་གཡོག་དང་ཡང་གཡོག་བཀའ་འཁོར་འབངས་སྡེ་དང་བཅས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ལ་མངའ་དབང་བསྒྱུར་བའི་དབང་དམ་པ་ཐོབ་པར་གྱུར་ཅིག༔སྲོག་ལ་དབང་བསྒྱུར་བའི་དབང་དམ་པ་ཐོབ་པར་གྱུར་ཅིག༔ལྷ་བསྒོམ་པ་ཙམ་གྱིས་འགྲུབ་པར་གྱུར་ཅིག༔སྔགས་བཟླས་པ་ཙམ་གྱིས་འགྲུབ་པར་གྱུར་ཅིག༔བསྙེན་སྒྲུབ་བསྐང་གསོལ་བྱས་པ་ཙམ་གྱིས་འགྲུབ་པར་གྱུར་ཅིག༔མི་དང་མི་འགྲོགས་པ་བཞིན་དུ་མངོན་སུམ་མིག་གི་མཐོང་ཡུལ་དུ་མཆིས་པར་གྱུར་ཅིག༔འགྲུབ་པར་གྱུར་ཅིག༔མི་དང་མི་ལབ་པ་བཞིན་དུ་མངོན་སུམ་གཏམ་གྱི་ལབ་རོག་ཏུ་མཆིས་པར་གྱུར་ཅིག༔འབངས་དང་བྲན་གཡོག་དུ་ཁོར་བར་གྱུར་ཅིག༔ཅི་བསམ་པ་དང་ཅི་འདོད་པ་ཅི་རེ་བ་དང་ཅི་སྨོན་པ་ཐམས་ཅད་འབད་མེད་ཡིད་བཞིན་དུ་འགྲུབ་པར་གྱུར་ཅིག༔མཐུའི་གྲགས་པས་ས་སྟེང་ཐམས་ཅད་ཡོངས་སུ་གང་ནས་ཁམས་གསུམ་སྲིད་པ་གསུམ་ལས་རྣམ་པར་རྒྱལ་བར་གྱུར་ཅིག༔ཅེས་ལན་གསུམ་གདབ་མཐར༔ཀུན་གྱི་བདེན་བརྗོད་འགྲུབ་སྔགས་ཅི་མང་འདོན༔དེ་ནས་བསྔོ་སྨོན་བྱ་ཞིང་ཤིས་པ་བརྗོད༔མཐར་ནི་གཏང་རག་ཚོགས་ཀྱི་འཁོར་ལོ་ཕུལ༔དེ་ལྟར་དཔང་བསྐུལ་ཐོབ་ནས་སླར༔དྲེགས་པ་སྡེ་དགུའི་ལས་ཚོགས་ལ༔གང་དགར་སྦྱོད་ཅིང་བསྙེན་བསྒྲུབ་ན༔ཞི་རྒྱས་དབང་གི་ལས་ཀུན་འགྲུབ༔བཀྲ་ཤིས་དགེ་ལེགས་དཔལ་རྒྱས་ཤིང་༔ཧེ་རུ་ཀ་པ་དངོས་སུ་གྱུར༔དེ་ལྟར་དབང་གིས་མ་སྨིན་པར༔སྒྲུབ་པ་ཆུད་དུ་གསན་པར་གྱུར༔དེ་བས་དབང་ཐོབ་དོན་ལྡན་འགྱུར༔བཀའ་སྲུང་གནོད་སྦྱིན་ཆེན་པོས་སྲུངས༔དམ་ཉམས་ལག་ཏུ་མ་བཏང་ཞིག༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔ཨ་ཐམ་རྒྱ༔ཨྠིྀ༔གུ་ཧྱ༔ཞེས་པ་འདི་ཁྲག་འཐུང་བདུད་འཇོམས་རྡོ་རྗེས་ས་མོ་ལུག་གི་ལོ་ཁྱིམ་ལ་བབ་ཚེ་ཧོར་ཟླ་བཅུ་གཅིག་པའི་ཚེས་བཅུའི་ཉིན་གསེར་སྨད་རྔ་ལ་སྟག་རྩེའི་གཡས་ལོགས་རྡོ་རྗེ་བྲག་ནས་བཏོན་པའི་དུས་སུ་ནམ་མཁའ་དང་བར་སྣང་ས་གཞིའི་ཁམས་སུ་འཇའ་ཚོན་གྱི་དྲྭ་བ་འཁྲིགས།དྲི་བཟང་གི་ན་བུན་འཐུལ།རོལ་མོའི་རང་སྒྲ་བྱུང་།རི་དྭགས་རྙི་ནས་བཏོན་པས་དུས་རྟགས་ཀྱི་རྟེན་འབྲེལ་ཕུན་སུམ་ཚོགས་པ་བྱུང་བ་ཡིན་པས་མི་ལོ་སུམ་ཅུ་སོ་གསུམ་བར་དུ་བཀའ་རྒྱ་བྱས་མཐར་སློབ་བུ་རིག་འཛིན་བཟང་པོས་ནན་དུ་བསྐུལ་ངོར་གསེར་སྟོད་བླ་མ་རོང་དུ་གཏན་ལ་ཕབ་པའི་ཡི་གེ་པ་ཡང་བསྐུལ་བ་པོ་ཉིད་དོ།།སརྦ་མངྒ་ལཾ།།